VENDIM
Nr. 194, datë 30.12.2016

PËR MIRATIMIN E KËRKESËS SË SHOQËRISË OST SHA LIDHUR ME
MBULIMIN E HUMBJEVE NË RRJETIN
E TRANSMETIMIT, SHËRBIMET NDIHMËSE DHE DISBALANCAT

Në mbështetje të neneve 1; 16 dhe 62, të ligjit nr. 43/2015, “Për sektorin e energjisë elektrike”, VKM  nr.  244,  datë  30.3.2016;  Bordi  i  Entit Rregullator të Energjisë (ERE), në mbledhjen e tij të datës 30.12.2016, mbasi shqyrtoi relacionin e drejtorive teknike në lidhje me kërkesën e OST sh.a. nr. 701/1 prot., datë 14.10.2016, OST sh.a., për problematikën mbi mbulimin e humbjeve në rrjetin e transmetimit, sigurimin e shërbimeve ndihmëse  dhe  të  balancimit  të  sistemit  elektro-energjitik, konstatoi se:
-  Aktualisht  në  tregun  shqiptar  të  energjisë elektrike vetëm njësitë gjeneruese të të licencuarit KESH sh.a. mund të shërbejnë për sigurimin e shërbimeve ndihmëse.
- Neni 1 i ligjit nr. 43/2015, “Për sektorin e energjisë elektrike”, parashikon se: “Qëllimi i këtij ligji është garantimi i furnizimit të qëndrueshëm dhe të sigurt me energji elektrike të klientëve, nëpërmjet krijimit të një tregu funksional dhe konkurrues të energjisë elektrike, duke marrë në konsideratë interesat e klientëve, sigurinë e cilësinë e shërbimit të furnizimit me energji elektrike  dhe kërkesat për mbrojtjen e mjedisit”;
-  MEI,  me  shkresën  nr.  4514/1  prot.,  date 3.8.2016, ka dërguar në ERE qëndrimin e saj lidhur me kërkesën e OST sh.a., për lënien të pandryshuar edhe për 6-mujorin e dytë të vitit 2016 të çmimit të energjisë elektrike që OST sh.a. i paguan KESH sh.a,  për  mbulimin  e  humbjeve  në  sistemin  e transmetimit.
- ERE ka kërkuar edhe në vijim opinionin e MEI-t në lidhje me kërkesën   e OST sh.a. nr. 701/1  prot,    datë  14.10.2016,  OST  sh.a.,  për problematikën mbi sigurimin e shërbimeve ndihmëse dhe të balancimit    të    sistemit elektroenergjitik, duke konstatuar të njëjtat rrethana dhe kushte që lidhen me shërbimet ndihmëse dhe
sigurimin e humbjeve në sistemin e transmetimit.
-  Me  vendimin  nr.190,  datë  22.12.2016,  u vendos  lënia  në  fuqi  e  vendimit  nr.  145,  date 26.12.2014,    “Për    përcaktimin e tarifës së transmetimit të energjisë elektrike nga OST sh.a për vitin 2015”. (Tarifë kjo e cila reflekton sigurimin e shërbimeve ndihmëse dhe humbjeve në rrjetin e sistemit të transmetimit përmes KESH sh.a.) 
Për gjithë sa më sipër, Bordi i ERE-s
VENDOSI:

1. OST sh.a.	të lidhë kontratë bilaterale me pjesëtarin  e  tregut KESH  sh.a.,  për  të  siguruar
shërbimet ndihmëse dhe  të balancimit për vitin
2017, sipas marrëveshjes së miratuar me vendimin nr. 79, datë 7.6.2016, “Për sigurimin e shërbimeve ndihmëse dhe të balancimit të sistemit elektroenergjitik”, midis OST sh.a. dhe KESH sh.a. dhe në përputhje me çmimin e përcaktuar sipas vendimit  të   Bordit   të   ERE-s   nr.   141,  datë
26.12.2014.
2. Deri në miratimin e tarifës së transmetimit të energjisë elektrike,	për të cilën kanë filluar procedurat me vendimin e Bordit të ERE-s nr. 191, datë  22.12.2016,  për  qëllime  të  prokurimit  të humbjeve  në  rrjetin  e  transmetimit  të  energjisë elektrike, OST sh.a. të sigurojë humbjet nga KESH sh.a. në përputhje me përcaktimet e kontratës për shitblerjen  e  energjisë  elektrike  për  mbulimin  e humbjeve  teknike  në  sistemin  e  transmetimit,
miratuar me  vendimin nr.  78, datë  7.6.2016, të Bordit të ERE-s.
3.   Drejtoria   Juridike   dhe   e   Mbrojtjes   së Konsumatorit të  njoftojë  shoqëritë  KESH  sh.a. dhe OST sh.a., për vendimin e Bordit të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.
Ky vendim mund të ankimohet në Gjykatën Administrative  Tiranë, brenda  30  ditëve kalendarike nga botimi në Fletoren Zyrtare.

KRYETARI

